Nagu alati, on liitvateks ühised huvid. Elanikud, kes on Naabrusvalve baas, on küll valmis turvalisuse huvides ohverdama oma aega ja energiat, kuid kui jutt läheb materiaalsetele kulutustele, on  vastuväited kiired tulema. Kulutused naabrusvalvele pole tegelikult kuigi suured. Mõnel korral on vaja leida ruume koosolekute ja õppuste toimetamiseks. Isegi kui ei õnnestu leida vastutulelikku kooli või lasteaeda, pole sellised kulutused tavaliselt ületamatu koorem. Tuleb tähele panna, et sisu näilikustamise huvides on vaja kasutada ka demonstratsioonitehnikat. Naabrusvalve tutvustamiseks on juba olemas Siseministeeriumi tellimusel tehtud õppe- videofilm "Naaber valvab". Ilmumas on nabrusvalve teemalised voldikud,  MTÜ Naabrusvalve Keskuselt on võimalik tellida selgitavaid lüümikuid. Samast saab meililisandina või ka paberkandjal tugirühma tööks vajalike dokumentide planke. Mõne teema tarbeks on vaja kutsuda esinema asjatundjaid. Kõik see on seotud kulutustega. Liigset raha pole teatavasti kellelgi. Tuleb jälle otsida liitlasi, sest elanike endi kulul ei pruugi protsess käivituda.  Tõenäoliselt on esimeseks asjast huvitatud toetajaks kohalik omavalitsus: vald, linn või linnajagu. Korrakaitse ja  preventsioonitegevus kuulub omavalitsuste pädevusse ning just sellised meetmed, mis elanike omainitsiatiivi äratavad ja kaasavad, on omavalitsustele teretulnud.  Eespool on juba viidatud võimalusele kaasata naabrusvalve tegevuse finantseerimisse ettevõtteid, mis selle töö tulemusel näevad oma klientuuri kasvu võimalikkust. Siinkohal on silmas peetud kindlustusfirmasid, turvafirmasid ning mitmesuguse turvavarustuse tootjaid ja maaletoojaid.  Politseiprefektuurid on viimastel aastatel leidnud võimalusi mingil määral  finantseerida preventsioonialast tegevust. Järelikult tuleb sel teemal vestelda ka prefektiga.  Naabrusvalve võib anda toredaid tulemusi töös laste ja koolinoortega. Vanemate klasside õpilased on sageli nõus kaasa lööma turvateemalistes üritustes. Koolid ja lasteaiad, mis elurajoonide naabruses asuvad, on sageli nõus oma ruume ja isegi demonstartsioonitehnikat tasuta kasutada andma.  Maakohtades on naabruse valvajate kindlaimaks liitlaseks Kaitseliidu organisatsioonid, ka Noorkotkad ja Kodutütred.  Ühise õppe kõrval, mida nende organisatsioonide liikmed on alati nõus kaasa tegema, võib kokku leppida ka selles, kuidas tegutseda tegelikes hädaolukordades. Näiteks võitluses elektriliinide varastega on tragid kaitseliitlased ennast juba väga positiivsest küljest näidanud. Sügisel, kui põldudel ja aedades valmib saak, on asjast huvitatud naabrusevalvajatel võimalik koos välimundrites meestega organiseerida ajutine Naabripatrull, et kaagid suurt osa viljast kõrvale ei kratiks.  Siinkirjeldatud  võimalused pole muidugi ammendavad. Kohalikke olusid tundvad konstaablid leiavad kindlasti teisigi partnereid, kelle abiga tänuväärset üritust käivitada ning käigus hoida.  Päris loomulik, et koostöö korteriühistute või majaomanike ühendustega, mis on hädavajalik naabrusvalve asutamisel, ei katke ka siis, kui süsteem tegutseb. Oleks üsna õige, kui naabrusvalve tugiisik võtaks korteriühistu üldkoosolekul sõna ning ütleks, mis tehtud ja mida koos ühistuga järgmisel aastal teha vaja.  Kindlasti tuleb silmas  pidada, et koostöö eeldab kahepoolset tegevust. Kui tegemistesse on kaasatud näiteks äriühingud, tuleb alati selgeks kõnelda, kas ja kuivõrd võib naabrusvalve üritusi kasutada otsereklaami tegemiseks. Toote, olgu see siis turvalukk või kindlustuspakett, pakkujaile tuleb selgitada, et oma toote headest külgedest kõneldes peaks ta analüüsima ka teisi analoogilisi tooteid või lubama, et samal õppusel esineks ka konkureeriva toote pakkuja. Viimasel juhul peab õppuse organiseerija tagama, et koosolek kujuneks  ikka õppuseks, mitte laadakauplemiseks.  Kui naabruse valvajad kutsuvad oma üritustele esinema teiste organisatsioonide (Naiskodukaitse, pensionäride ühing jne.) liikmeid, tuleb alati olla valmis ka vastukülaskäiguks, kus siis selgitatakse oma töid- tegemisi ja tegevuspõhimõtteid.  Naabrusvalve kui avatud organisatsioon on alati nõus koostööks kõigiga, kes lähtuvad oma tegemistes sarnastest põhimõtetest.